Efter et turbulent år lander Spar Nord et samlet resultat for 2020 på 737 millioner kroner efter skat og en egenkapitalforrentning på 7,4 procent.

Torsdag offentliggjorde Spar Nord årsregnskabet med et resultat på 737 millioner kroner efter skat svarende til en egenkapitalforrentning på 7,4 procent, hvilket banken i en pressemeddelelse kalder tilfredsstillende. På baggrund af resultatet foreslår bankens bestyrelse et udbytte på 1,5 kroner pr. aktie, svarende til 25 procent af årets overskud. I et brev til aktionærerne fremgår det, at en udlodningsprocent på 25 er lidt under bankens udlodningspolitik på 30-50 procent. Spar Nords resultat for 2019 var på 1.059 millioner kroner efter skat, hvilket var det bedste resultat i bankens historie - læs mere her: - På mange måder skiller dette års resultat sig ud fra tidligere resultater, idet usikkerheden som følge af coronakrisen i første kvartal medførte en annullering af forventningerne til året, for i andet halvår at blive efterfulgt af hele tre opjusteringer af forventningerne til året, siger administrerende direktør i Spar Nord Lasse Nyby og fortsætter: - Trods den udfordrende start på året, ender 2020 med at byde på et overraskende højt aktivitetsniveau på privatkundeområdet, særligt på boligområdet med konverteringer og hushandler. Spar Nord vækster med syv procent på realkreditformidling samt forøger sit udlån til privatkunderne med fire procent i 2020, og banken formår dermed fortsat at øge sin markedsandel inden for privatkundeområdet. Modsat forholder det sig på erhvervsområdet. Her faldt udlånet i 2020 med 1,9 milliarder kroner blandt andet som følge af reduceret investeringslyst samt de statslige hjælpepakker med udskydelse af betaling af moms og A-skat. Spar Nord forventer, at 2021 samfundsøkonomisk vil være præget af forskellige forhold. Mens 1. halvår 2021 fortsat forventes at være stærkt påvirket af covid-19 krisen med begrænset investerings- og forbrugslyst til følge, så forventes der tiltagende aktivitet og optimisme i 2. halvår i takt med gennemførelse af vaccination af befolkningen. - Derudover kan vi med åbningen af tre nye lokale banker og opkøbet af BankNordiks danske aktiviteter se frem til at sætte et endnu stærkere aftryk på Sjælland, og gøre os endnu mere relevante for såvel erhvervs- som privatkunder i og omkring hovedstadsområdet, siger Lasse Nyby.